KIRJALLINEN KYSYMYS P-1906/00 esittäjä(t): Albert Maat (PPE-DE) komissiolle. Brittiläisen sianlihan mainoskampanja Yhdistyneessä Kuningaskunnassa.



Virallinen lehti nro 081 E , 13/03/2001 s. 0107 - 0108



KIRJALLINEN KYSYMYS P-1906/00 esittäjä(t): Albert Maat (PPE-DE) komissiolle (6. kesäkuuta 2000) Aihe: Brittiläisen sianlihan mainoskampanja Yhdistyneessä Kuningaskunnassa Yhdistyneessä Kuningaskunnassa on käynnissä 7,4 miljoonaa euroa (4,6 miljoonaa puntaa) maksava brittiläisen sianlihan mainoskampanja, jonka Britannian maatalousministeriö ja liha- ja lihanjalostusalan järjestö (Meat and Livestock Commission) rahoittavat. Alueellisissa ja kansallisissa lehdissä ilmestyneissä ilmoituksissa viitataan EU:n muissa jäsenvaltioissa voimassaoleviin (brittiläisistä normeista) poikkeaviin eläinten hyvinvointia koskeviin vaatimuksiin: 11. toukokuuta 2000 käyty kampanja koski emakkojen käytettävissä olevan tilan pienuutta ja toukokuun 30. päivän kampanja kiinnitti huomiota luujauhon syöttämisestä mahdollisesti aiheutuvaan kannibalismiin. Kyseisenlaisten kampanjoiden seurauksena muut jäsenvaltiot joutuvat (epäsuorasti) huonoon valoon. Kampanjan päätarkoitus on brittiläisen sianlihan myynnin edistäminen, jolla puolestaan on kielteisiä seurauksia lähinnä tanskalaisen ja alankomaalaisen sianlihan viennillä Yhdistyneeseen Kuningaskuntaan. Kampanjan järjestäminen liittyy brittiläisen sianliha-alan kriisiin, jolla on yhteys muun muassa eläinten hyvinvointia koskevien vaatimusten eroihin unionissa, mutta myös Englannin punnan kurssiin. Onko komissio tietoinen Britannian sianlihan mainoskampanjasta? Miten komissio suhtautuu kyseisenlaisiin kampanjoihin? Yhtyykö komissio käsitykseen, jonka mukaan tuollainen kampanja yhdessä sen seurauksena syntyvän kilpailun häiriön kanssa on vastoin yhteisön sisämarkkinoiden periaatteita? Jos vastaus on kielteinen, miksi komissio ei yhdy kyseiseen käsitykseen? Yhtyykö komissio käsitykseen, jonka mukaan sisämarkkinoille on luotava tasapuoliset toimintaedellytykset yhtäläisine eläinten hyvinvointia koskevine normeineen, jotta koko Euroopan sikatalousala voisi toimia yhtäläisissä olosuhteissa? Jos vastaus on kielteinen, miksi komissio ei jaa kyseistä käsitystä? Jos vastaus on myönteinen, mihin toimiin komissio aikoo ryhtyä tässä asiassa? Franz Fischlerin komission puolesta antama vastaus (29. kesäkuuta 2000) Komissio on tietoinen parlamentin jäsenen tarkoittamasta myynninedistämiskampanjasta. Komissio on käynnistänyt Yhdistyneen kuningaskunnan viranomaisten kanssa selvityksen asian tutkimiseksi. Riippumatta selvityksen lopputuloksesta komissio korostaa, että on tärkeää noudattaa asianmukaisesti valtion tukeen liittyviä sääntöjä maataloustuotteiden myynnin edistämisessä ja mainostamisessa. Nämä säännöt on esitetty maataloustuotteiden ja tiettyjen EY:n perustamissopimuksen liitteeseen II (nykyään liite I) kuulumattomien tuotteiden, lukuun ottamatta kalastustuotteita, mainontaan myönnettävää valtiontukea koskevissa suuntaviivoissa(1) ja komission tiedonannossa, joka koskee jäsenvaltioiden toteuttamia maatalous- ja kalastustuotteiden myynninedistämistoimia(2). Intensiivisessä tuotannossa kasvatettavien sikojen suojelun vähimmäisvaatimuksista säädetään 19 päivänä marraskuuta 1991 annetussa neuvoston direktiivissä 91/630/ETY(3). Direktiivin 6 artiklassa säädetään asianmukaisten ehdotusten laatimisesta tuotantosikojen hyvinvoinnin parantamiseksi eläinlääkintäalan tiedekomitean laatiman erityisraportin perusteella. Tämä raportti on hyväksytty, ja siihen voi tutustua komission Internet-sivuilla seuraavassa osoitteessa: http://europa.eu.int/comm/dg24/health/sc/oldcomm4/out_en.html. Raportissa on useita suosituksia intensiivisissä tuotannossa kasvatettavien sikojen hyvinvoinnin parantamiseksi. Se sisältää esimerkiksi suosituksen emakoiden pitämisestä sosiaalisissa ryhmissä. Komissio antaa ehdotuksen nykyisen lainsäädännön muuttamiseksi näiden suositusten ja jäsenvaltioiden käytännön kokemusten perusteella. Komission alustavaan ehdotukseen, jota valmistellaan parhaillaan ja joka annetaan neuvostolle ennen syyskuuta 2000, sisältyy säännöksiä, joilla kielletään emakoiden pitäminen yksittäiskarsinoissa. Komission ehdotuksella pyritään myös perustamaan erillisiä alueita, joissa eläimet voivat toteuttaa normaaleja käyttäytymismallejaan. Siinä on myös niiden elinympäristön monipuolistamista ja sikojen silpomista koskevia säännöksiä. Ehdottaessaan yksilöllisten emakkokarsinoiden kieltämistä ja muita sen kaltaisia toimia komission on myös otettava huomioon sosiaalis-taloudelliset seuraukset. (1) EYVL C 302, 12.11.1987. (2) EYVL C 272, 28.10.1986. (3) EYVL L 340, 11.12.1991.